b'\n_START_ARTICLE_\nBaguio\n_START_SECTION_\nKao ameri\xc4\x8dka kolonija\n_START_PARAGRAPH_\nKada su Amerikanci zauzeli Filipine, Baguio je od vladaju\xc4\x87ih bio izabran kao privremeni glavni grad. Godine 1903. filipinski, japanski i kineski radnici su bili anga\xc5\xbeirani da naprave cestu koja \xc4\x87e povezivati Baguio sa ostatkom Filipina. To je ujedno bila i prva cesta koja je izlazila van granica ovog grada. Tijekom godina kolonizacije, Amerikanci su izgradili mnogo gra\xc4\x91evina na ovom podru\xc4\x8dju, a jedna od tih je i zgrada vlade.\n_START_SECTION_\nDrugi svjetski rat\n_START_PARAGRAPH_\nDana 26. travnja 1945. godine, filipinske snage (7 divizija) i ameri\xc4\x8dke snage (2 divizije) u\xc5\xa1le su u Baguio i borile se protiv japanske imperijalne vojske koju je vodio general Tomoyuki Yamashita. Ovaj grad je slu\xc5\xbebeno mjesto predaje ovog japanskog generala i admirala Okochija. Japanci su izgubili mnogo ljudske sile, te su morali predati ostatak vojske, a ovaj doga\xc4\x91aj obilje\xc5\xbeava kraj Drugog svjetskog rata\n_START_SECTION_\n1990. godina\n_START_PARAGRAPH_\n1990. godina je godina kada se dogodio sna\xc5\xbeni potres, magnitude 7,8 po Richterovoj ljestvici. 16. srpnja 1990. godine, potres nazvan potres kod Luzona, uni\xc5\xa1tava veliki dio grada Baguio. Mnoge nastambe i infrastruktura su bile uni\xc5\xa1tene ili o\xc5\xa1te\xc4\x8dene, glavne prometnice su morale biti popravljene i privatne ku\xc4\x87e su bile sru\xc5\xa1ene do temelja uz velike ljudske \xc5\xbertve. Baguio je obnovljen uz pomo\xc4\x87 vlade i uz pomo\xc4\x87 humanitarne pomo\xc4\x87i koju je pru\xc5\xbeio Japan, Singapur i ostali.\n_START_SECTION_\nZemljopis\n_START_PARAGRAPH_\nBaguio je smje\xc5\xa1ten na oko 1600 metara nadmorske visine, u sredi\xc5\xa1tu planinske regije Luzon, koja se nalazi na sjeveru Filipina. Grad se nalazi u centru provincije Benguet i pokriva 57,5 \xc4\x8detvornih kilometara. Ve\xc4\x87i dio grada (razvijeniji i bogatiji dio) je sagra\xc4\x91en na neravnom i visokom terenu.\n_START_SECTION_\nKlima\n_START_PARAGRAPH_\nU gradu prevladala suptropska klima, a grad je posebno poznat po svojoj blagoj klimi. Upravo zbog toga, grad je dobio nadimak Ljetni glavni grad Filipina. Zahvaljuju\xc4\x87i svojoj visokoj nadmorskoj visini, Baguio ima u prosjeku 8 stupnjeva celzijevih ni\xc5\xbeu temperaturu od prosje\xc4\x8dne temperature ostatka Filipina. Prosje\xc4\x8dna temperatura na podru\xc4\x8dju grada Baguio iznosi od 15 do 23 stupnja. Odstupanja od ove prosje\xc4\x8dne temperature su zabilje\xc5\xbeena u ranim i kasnim mjesecima godine. Rekordno niska temperatura zabilje\xc5\xbeena je dana 18. sije\xc4\x8dnja 1961. godine, a iznosila je 6,3 stupnja. Najve\xc4\x87a zabilje\xc5\xbeena temperatura izmjerena je dana 15. o\xc5\xbeujka 1988. godine, a iznosila je 30,4 stupnja. Tijekom sezone ki\xc5\xa1a (srpanj i kolovoz), padne vi\xc5\xa1e od 1000 mm ki\xc5\xa1e po \xc4\x8detvornom metru, a godi\xc5\xa1nje taj se iznos penje do 4500 mm po \xc4\x8detvornom metru.\n_START_SECTION_\nReligija\n_START_PARAGRAPH_\nVe\xc4\x87ina stanovnika grada Baguio su Rimokatolici. Druge religijske grupe uklju\xc4\x8duju ujedinjenu Kristovu crkvu (UCCP), Baptisti\xc4\x8dku crkvu, Prezbitersku crkvu, ujedinjenu Metodisti\xc4\x8dku crkvu i ostale. U gradu je zna\xc4\x8dajan broj muslimana razli\xc4\x8ditih etni\xc4\x8dkih pripadnosti i razli\xc4\x8ditih nacionalnosti.'